Cinîyan ê Ciwanan ê Tekoşeran (JCT) û Ciwananê Welatperweran (TCW) 5ê temmuze de çarçewa hamleya 'BIRIJNÊ' de seba ke leşkerê tirkî erdê Başûr û Iraqî ra vejîyê kampanyaya îmzayan dabi destpêkerdene. Kampanya de 50 hezar îmzayî ameyî arêdayene.
Ciwanan vizêr 50 hezar îmzayî teslîmê Temsîlkarîya Parlamentoya Iraqî ya Silêmanî kerd. Heyetê Ciwanî hetê Parlamenterê Fraksîyonê Goranî yê Iraqî  Kawa Mihemedî ra ameyî  pêşwazîkerdene. Ciwanan Mihemedî reyde qisey kerd û dima zî eşkerayîye daye.
Ciwanan ra Arman Taha da zanayene ke înan Serek û Cigîrê Serekê Parlamentoya Iraqî ra zî seba pêvînayîşî randevu waşt.
Mihemedî ciwanan rê serkewtiş waşt û vat: ''Ma do heta peynî vera îşxalê dewleta tirke nêvinderê. Ma do nê îmzayan bidê Parlamentoya Iraqî.''
